Michael Joly

Michael Joly (s. 5. toukokuuta 1995 Gatineau, Quebec, Kanada) on kanadalais-alankomaalainen jääkiekkoilija, joka pelaa Sveitsin National Leaguen HC Luganossa. Hän on pelipaikaltaan oikea laitahyökkääjä.

Ura

Junioriura 
Joly pelasi kauden 2010–2011 pääasiassa QMEAA-sarjaa Outaouais Intrépide Espoirin joukkueessa, jonka jälkeen Granby Inouk varasi hänet 50. pelaajana QJHL:n varaustilaisuudessa 2011.
 Kauden 2011–2012 Joly pelasi QMAAA-sarjaa Gatineau L’Intrépidessa, jonka sisäisen piste-, maali- ja syöttöpörssin hän voitti tehoilla 25+23=48. Joly jakoi koko sarjan maalipörssin kahdeksannen sijan kolmen muun pelaajan kanssa.

Rimouski Océanic varasi Jolyn 159. pelaajana QMJHL:n varaustilaisuudessa 2012. Hän siirtyi joukkueeseen kaudeksi 2012–2013, jolloin Jolyn pelasi tulokaskautensa aikana 50 runkosarjaottelua tehopistein 11+18=29 ja kuusi playoff-ottelua ilman tehopisteitä. Kaudella 2013–2014 hän oli tehoilla 44+30=74 Océanicin paras maalintekijä ja toiseksi paras pistemies Anthony DeLucan jälkeen. Joly sijoittui koko QMJHL:n maalipörssissä kuudenneksi. Hän voitti myös joukkueen sisäisen tehotilaston lukemalla +42. Myös pudotuspeleissä Joly oli Océanicin paras maalintekijä yhdeksällä osumallaan.

Kaudella 2014–2015 Joly oli tehoilla 26+19=45 Océanicin neljänneksi paras pistemies. Pudotuspeleissä hän oli 12 osumallaan joukkueen paras maalintekijä Chris Clappertonin kanssa. Joly eteni Océanicin kanssa aina President’s Cup -finaaleihin saakka. Lopulta finaalisarjan seitsemännessä ottelussa 18. toukokuuta 2016 kotona Quebec Rempartsia vastaan hän ratkaisi joukkueelleen mestaruuden tehtyään Océanicin 2–1-voittomaalin ylivoimalla toisessa jatkoerässä ajassa 81.55. Joly sai ottelussa myös syöttöpisteen Chris Clappertonin ylivoimalla tekemään avausmaaliin. Memorial Cup -turnauksessa hän oli tehoilla 2+4=6 Océanicin paras pistemies ja syöttäjä ja Joly jakoi myös joukkueen sisäisen maalipörssin voiton Alexis Loiseaun ja Chris Clappertonin kanssa.

Kesken kauden 2015–2016, marraskuussa 2015 Océanic kauppasi Jolyn Cape Breton Screaming Eaglesiin vaihdossa kesän 2016 toisen sekä kesän 2017 ensimmäisen ja toisen kierroksen varausvuoroihin. Hän nousi joukkueen varakapteeniksi ja teki Eaglesissa 39 runkosarjaottelussa tehot 33+30=63, joilla Joly oli joukkueen toiseksi paras maalintekijä ja neljänneksi paras pistemies. Hän teki QMJHL:n runkosarjassa yhteensä tehot 47+41=88, joilla Joly jakoi koko liigan maalipörssin toisen sijan Drummondville Voltigeursin Michael Carconen kanssa edellään vain Chicoutimi Saguenéensin Nicolas Roy sekä sijoittui pistepörssissä kymmenenneksi. Pudotuspeleissä hän oli Eaglesin paras pistemies ja maalintekijä tehoilla 11+5=16 ja Joly jakoi joukkueen sisäisen tehotilaston voiton Jevgeni Svetšnikovin kanssa lukemalla +7.

Ammattilaisura 
Elokuussa 2016 Joly teki vuoden mittaisen AHL-sopimuksen Hartford Wolf Packin kanssa. Samana syksynä NHL-varaamaton Joly osallistui myös New York Rangersin harjoitusleirille. Hän pelasi kaudella 2016–2017 AHL:ssä 28 runkosarjaottelua tehopistein 6+6=12, mutta reilut puolet kaudestaan Joly pelasi ECHL-joukkue Greenville Swamp Rabbitsissa, jossa hän pelasi 29 runkosarjaottelua tehopistein 23+17=40. Joly oli joukkueen toiseksi paras maalintekijä Brandon Aldersonin jälkeen ja hän voitti Swamp Rabbitsin sisäisen tehotilaston lukemalla +16.

Joly teki elokuussa 2017 vuoden mittaisen sopimuksen AHL-joukkue San Antonio Rampagen kanssa. Hän siellä kaudella 2017–2018 19 runkosarjaottelua tehopistein 3+4=7, mutta suurin osa Jolyn kaudesta eteni kuitenkin ECHL-joukkue Colorado Eaglesissa. Hän oli joukkueen paras pistemies tehoilla 41+26=67, joilla Joly voitti koko liigan maalipörssin ja hän jakoi pistepörssin kahdeksannen sijan Fort Wayne Kometsin Gabriel Desjardinsin ja Florida Everbladesin Mitchell Heardin kanssa. Joly voitti myös koko pudotuspelien piste- ja maalipörssin tehoilla 13+16=29. Hän voitti ECHL:n mestaruuden, Kelly Cupin ja Joly palkittiin pudotuspelien arvokkaimpana pelaajana June M. Kelly Awardilla. Hänet valittiin myös liigan ensimmäiseen tähdistökentälliseen. 

Heinäkuussa 2018 Joly teki vuoden mittaisen sopimuksen AHL:ään siirtyneen Colorado Eaglesin kanssa. Hän pelasi ensimmäisellä kokonaisella AHL-kaudellaan 2018–2019 47 runkosarjaottelua tehopistein 15+15=30 ja neljä playoff-ottelua ilman tehopisteitä. Heinäkuussa 2019 Joly teki seuran kanssa vuoden mittaisen jatkosopimuksen. Hän osallistui samana syksynä myös Colorado Avalanchen NHL-harjoitusleirille. Marraskuussa 2020 Joly teki vuoden mittaisen sopimuksen ECHL-joukkue Wheeling Nailersin kanssa oltuaan ilman sopimusta alkukauden 2020–2021. Tammikuussa 2021 seura lainasi hänet ammattilaistry-out -sopimuksella AHL-joukkue Wilkes-Barre/Scranton Penguinsiin, jossa Joly pelasi kolme ottelua. Huhtikuussa 2021 Nailers kauppasi hänet Orlando Solar Bearsiin myöhemmin päätettävää korvausta vastaan.

Kaudeksi 2021–2022 Joly siirtyi vuoden mittaisella sopimuksella SM-liigajoukkue Hämeenlinnan Pallokerhoon. Hänelle liigaa oli suosittelemassa aiemmin Ilveksessä ja KalPassa pelannut ystävä Jerry D’Amigo. Joly voitti HPK:n sisäisen piste-, maali- ja syöttöpörssin tehoilla 21+29=50, joilla hän sijoittui koko SM-liigan pistepörssissä neljänneksi. Joly voitti myös joukkueen sisäisen tehotilaston lukemalla +18. Helmikuussa 2022 hän teki HPK:n kanssa vuoden mittaisen jatkosopimuksen. 

Joly voitti kaudella 2022–2023 koko SM-liigan pistepörssin tehoilla 25+39=64 ja hänet palkittiin Veli-Pekka Ketola -palkinnolla. Joly palkittiin myös SM-liigan runkosarjan parhaana pelaajana Lasse Oksanen -palkinnolla sekä Veikkauksen Vedonlyönnin Kultaisella kypärällä. Suomen Jääkiekkoilijat ry äänesti hänet SM-liigan parhaaksi pelaajaksi ja Joly palkittiin Kultaisella kypärällä. Hänet valittiin myös SM-liigan tähdistökentälliseen. Joly valittiin kauden aikana myös liigan tammikuun kuukauden pelaajaksi.

Kaudeksi 2023–2024 Joly siirtyi vuoden mittaisella sopimuksella Sveitsin National Leaguen HC Luganoon.

Muuta 
Jolyn äiti Josefine on syntynyt Alankomaiden Amsterdamissa. Michaelin isoveli Raphaël Joly on entinen Alankomaiden maajoukkuehyökkääjä ja pikkuveli D’Artagnan Joly pelaa hyökkääjänä Saksan kolmanneksi korkeimmalla sarjatasolla Oberligan ESC Erfurtissa. D’Artagnanilla on myös Calgary Flamesin NHL-varaus vuodelta 2017. Veljesten setä Yvan Joly pelasi omalla urallaan hyökkääjänä kolme NHL-ottelua Montreal Canadiensissa.

Tilastot

Lähteet

Viitteet 

Kanadalaiset jääkiekkoilijat
Alankomaalaiset jääkiekkoilijat
Kanadanranskalaiset
Vuonna 1995 syntyneet
Elävät henkilöt